钦定古今图书集成/明伦汇编/氏族典/第201卷 > 《郑樵通志》 > 高光
## 钦定古今图书集成/明伦汇编/氏族典/第201卷 > 《郑樵通志》 > 高光

按《晋书高光传》，“光字宣茂，陈留圉城人，魏太尉柔之
子也。光少习家业，明练刑理。初以太子舍人累迁尚
书郎，出为幽州刺史、颍川太守。是时武帝置长沙狱，
以光为长沙御史，迁廷尉。元康中拜尚书，典三公曹。
时赵王伦篡逆，光于其际守道真全。及伦赐死，齐王
冏辅政，复以光为廷尉，迁尚书，加奉车都尉。后从驾”
讨成都王颖，有勋，封延陵县公。惠帝为张方所逼，幸
长安，朝臣奔散，莫有从者，光独侍帝而西。迁尚书左
仆射，加散骑常侍。帝既还洛阳，时太弟新立，重选傅
训，以光为少傅，加光禄大夫。及怀帝即位，加光禄大
夫，寻为尚书令。以疾卒，赠司空、侍中。